સુધરાઈએ કૉન્ટ્રૅક્ટ પર રાખેલા આઠમાંના અમુક લાઇફગાર્ડસે નામ ન આપવાની શરતે ‘મિડ-ડે’ને કહ્યું હતું કે ‘સુધરાઈ અને અમારી વચ્ચે પર્મનન્ટ કરવા માટે કેસ કર્યો છે. અમને આપવામાં આવેલી રિંગ પણ તૂટી ગઈ છે. અમે અમારા જીવના જોખમે ફરજ બજાવીએ છીએ. ફક્ત ૮૦૦૦ રૂપિયાના પગારમાં અમે લોકોના જીવની સુરક્ષા માટે ચિંતા કરીએ છીએ. અમારું લક્ષ અહીં આવતો અજાણ્યો પ્રવાસી આ સમુદ્રના મિજાજથી પરિચિત ન હોય તેને ચેતવવાનું છે. અમારી અનેક વખતની ચેતવણી છતાં પર્યટકો તેમના ઉત્સાહમાં દરિયામાં ડેન્જર જગ્યાએ દૂર સુધી ચાલ્યા જાય છે. તેને ચેતવણી આપવા માટે વ્હિસલ પણ અમે અમારા ખર્ચે લાવ્યા છીએ. ડૂબતાને બહાર કાઢવાની નિરંતર કોશિશ કરતા રહીએ છીએ. આક્સા બીચ પર ચેતવણી આપતાં બોર્ડ પણ તૂટેલાં છે. આ બીચ પર અમારી પાસે કોઈ સારી કન્ડિશનની ઑફિસ પણ નથી. સિમેન્ટના પતરાની ઑફિસ હાલમાં છે જે બાજુના રિસૉર્ટવાળાએ બનાવી આપી છે. ટાવર પર જવા માટેની નિસરણી પણ તૂટેલી છે જેથી ટાવર પરથી વૉચ રાખવા માટે પણ અમે ત્યાં જઈ શકતા નથી.’